ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3985/98

υποβολή: Kirsi Piha (PPE) προς την Επιτροπή

(4 Ιανουαρίου 1999)

Θέμα: Επιχειρησιακές συστάσεις σχετικά με τη διάσταση του Βορρά

Η Επιτροπή υποβάλλει στην ανακοίνωσή της σχετικά με τη διάσταση του Βορρά στην Ευρωπαϊκή Ένωση επιχειρησιακές συστάσεις όσον αφορά, μεταξύ άλλων, τη συνεργασία στις διασυνοριακές περιοχές και προγράμματα διοικητικής κατάρτισης σε συνεργασία με τη Ρωσία, την Πολωνία και τα Κράτη της Βαλτικής.

Ποια είναι τα προγράμματα και τα μέτρα που προπαρασκευάζει η Επιτροπή για την υλοποίηση των εν λόγω επιχειρησιακών συστάσεων και ποιο είναι το χρονοδιάγραμμα που έχει προβλέψει σχετικά;

Απάντηση του κ. Van den Broek εξ ονόματος της Επιτροπής

(29 Ιανουαρίου 1999)

Ως συνέχεια των συμπερασμάτων της προεδρίας του Ευρωπαϊκού Συμβουλίου της Βιέννης, η Επιτροπή ετοιμάζεται, ήδη από τώρα, να συνεχίσει τις ανταλλαγές απόψεων με όλους τους εταίρους που ενδιαφέρονται για την εφαρμογή των συστάσεων της ενδιάμεσης έκθεσης με θέμα "Μία βόρεια διάσταση για τις πολιτικές της Ένωσης"(1) για να καθορίσει με αυτούς αυτήν την έννοια της βόρειας διάστασης καθώς και τους τρόπους δράσης στους σχετικούς τομείς.

(1) εγγρ. COM(98)589 τελικό.
ΓΡΑΠΤΗ ΕΡΩΤΗΣΗ E-3683/98

υποβολή: Graham Watson (ELDR) προς την Επιτροπή

(7 Δεκεμβρίου 1998)

Θέμα: Τα αεροπορικά ταξίδια στην Ευρώπη

Γνωρίζει η Επιτροπή ότι οι τιμές των αεροπορικών εισητηρίων σε ορισμένα ευρωπαϊκά δρομολόγια είναι σκόπιμα αυξημένες κατά τις περιόδους αιχμής, όπως παραδείγματος χάρη κατά τη διάρκεια των σχολικών διακοπών; Θα μπορούσε η Επιτροπή να εξηγήσει γιατί επιτρέπεται μια τέτοια αύξηση των τιμών των αεροπορικών εισητηρίων, όταν τέτοιου είδους μέτρα δεν θα ήταν ανεχτά για άλλα είδη μέσων μαζικής μεταφοράς;

Απάντηση του κ. Kinnock εξ ονόματος της Επιτροπής

(16 Φεβρουαρίου 1999)

Η εφαρμογή διαφορετικών τιμών σε διαφορετικές χρονικές περιόδους και ημέρες ταξιδιού αποτελεί φυσιολογική εμπορική πρακτική απόκρισης στις διακυμάνσεις της ζήτησης των καταναλωτών. Οι αεροπορικές εταιρίες δεν είναι οι μόνοι φορείς παροχής ταξιδιωτικών υπηρεσιών που προσαρμόζουν τις τιμές των εισιτηρίων ανάλογα με τις διακυμάνσεις της ζήτησης. Για παράδειγμα τα εισιτήρια επιβατών στα οχηματαγωγά, τους σιδηροδρόμους και ακόμη τα διόδια στους αυτοκινητοδρόμους ενίοτε ποικίλουν ανάλογα με το χρόνο της μετακίνησης. Ανάλογες πρακτικές λειτουργούν ως κίνητρα αποσυμφόρησης των ταξιδιωτικών μετακινήσεων κατά τις πλέον δημοφιλείς περιόδους.

Η διαδικασία ελευθέρωσης κατά τα τελευταία χρόνια είχε σαν αποτέλεσμα ο ανταγωνισμός να καταστεί εντονότερος στις αεροπορικές μεταφορές. Αυτό διευκόλυνε επίσης την είσοδο στην αγορά νέων αεροπορικών εταιριών με φθηνά εισιτήρια. Η νέα αυτή κατάσταση εξασφαλίζει στον καταναλωτή μεγαλύτερη επιλογή σε ό,τι αφορά τις διαθέσιμες θέσεις, παράλληλα ωθεί τις επιμέρους αεροπορικές εταιρίες να προσπαθήσουν να προσφέρουν προϊόντα τα οποία ναανταποκρίνονται στις ανάγκες έκαστου επιβάτη σε ανταγωνιστικές τιμές ενώ παράλληλα λειτουργεί αποτρεπτικά σε ό,τι αφορά την καταχρηστική επιβολή τιμών.

Προκειμένου να εξασφαλιστεί δυνατότητα ταχείας αντίδρασης στις εταιρίες σε αυτό το δυναμικότερο περιβάλλον, τα μέτρα ελευθέρωσης καθιέρωσαν επίσης την αρχή της ελεύθερης διαμόρφωσης των τιμών. Εν τούτοις οι εταιρίες δεν έχουν το δικαίωμα να επιβάλλουν υπερβολικά υψηλές βασικές τιμές. Μέρη με αντίστοιχα έννομα συμφέροντα μπορεί να ζητήσουν από το εμπλεκόμενο κράτος μέλος ή κράτη μέλη ή ακόμη από την Επιτροπή να ερευνήσουν ενδεχόμενες πολύ υψηλές τιμές λαμβάνοντας υπόψη τις κείμενες κανονιστικές διατάξεις.
ΓΡΑΠΤΗ ΕΡΩΤΗΣΗ E-2404/98

υποβολή: Ria Oomen-Ruijten (PPE) προς την Επιτροπή

(27 Ιουλίου 1998)

Θέμα: Απαγόρευση της χρησιμοποίησης του ζιζανιοκτόνου "Drion"σε ευρωπαïκό επίπεδο

Γνωρίζει η Επιτροπή ότι η εμφάνιση του ζιζανιοκτόνου "Drion" στα νερά του ποταμού Μαας προκαλεί προβλήματα στην εξασφάλιση ποσίμου ύδατος για την Ολλανδία;

Πότε η επιτροπή αξιολόγησης θα γνωστοποιήσει τη γνωμοδότησή της σχετικά με την απαγόρευση του "Drion";

Αναμένονται πρωτοβουλίες και/ή συστάσεις σχετικά με τον εθελοντικό τερματισμό της χρήσης του Drion, όπως συμβαίνει στην Ολλανδία;

Απάντηση της κας Bjerregaard εξ ονόματος της Επιτροπής

(23 Οκτωβρίου 1998)

Βάσει της δέσμευσης που ορίζει η οδηγία του Συμβουλίου 91/692/ΕΟΚ της 23ης Δεκεμβρίου 1991 για την τυποποίηση και τον εξορθολογισμό των εκθέσεων που αφορούν την εφαρμογή ορισμένων οδηγιών για το περιβάλλον(1), οι Κάτω Χώρες υπέβαλαν έκθεση σχετικά με την περίοδο 1993-1995 για διάφορες οδηγίες σχετικές με τα ύδατα συμπεριλαμβανομένης της οδηγίας του Συμβουλίου 80/778/ΕΟΚ της 15 Ιουλίου 1980 περί της ποιότητας του πόσιμου νερού(2). Επί του παρόντος τα δεδομένα αξιολογούνται από την Επιτροπή μέσω του θεματικού κέντρου για εσωτερικά ύδατα του Ευρωπαϊκού Οργανισμού Περιβάλλοντος. Τα αποτελέσματα θα γνωστοποιηθούν στους επόμενους μήνες. Τα ζιζανιοκτόνα "Diuron" αποτελούν πρόβλημα για ορισμένους προμηθευτές ύδατος στις Κάτω Χώρες ιδιαίτερα κατά την περίοδο των σπαραγγιών. Ο τρόπος με τον οποίο οι προμηθευτές αυτοί επιλύουν εν μέρει το πρόβλημα είναι διοχετεύοντας το αντλούμενο νερό πριν επεξεργαστεί σε μεγάλους ταμιευτήρες και κλείνοντας την πηγή άντλησης όταν χρειαστεί.

Οι κανόνες σχετικά με τη διάθεση στην αγορά φυτοπροστατευτικών προϊόντων ορίζονται στην Κοινότητα στην οδηγία 91/414/EΟΚ της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων(3). 90 δραστικά συστατικά συμπεριλαμβάνονται σε κατάλογο πρώτης προτεραιότητας που συστάθηκε βάσει του κανονισμού (ΕΟΚ) 3600/92 της 11ης Δεκεμβρίου 1992 σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8, παράγρ. 2, της οδηγίας 91/414/ΕΟΚ του Συμβουλίου της σχετικής με τη διάθεση φυτοπροστατευτικών προϊόντων στην αγορά(4). Το Diuron, η ενεργός ουσία στην οποία αναφέρεται το Αξιότιμο Μέλος του Κοινοβουλίου δεν περιλαμβάνεται στον κατάλογο αυτό αλλά θα περιληφθεί μελλοντικά. Η Επιτροπή γνωρίζει ότι στις Κάτω Χώρες η επιτροπή για την έγκριση ζιζανιοκτόνων (CTB) σκοπεύει να απαγορεύσει όλα τα προϊόντα που περιέχουν Diuron από την 1η Δεκεμβρίου 1998 εκτός εάν οι χρήστες μπορούν να αποδείξουν ότι ο αντίκτυπος του στο περιβάλλον είναι αμελητέος. Προβλέπεται τελική απόφαση στις αρχές του 1999.

Η Επιτροπή θα εξετάσει μεμονωμένα τις ουσίες σύμφωνα με τις διατάξεις της οδηγίας 91/414/EΟΚ μέσω καταλόγων προτεραιότητας. Προς το παρόν δεν προβλέπονται σχέδια εθελοντικής συμφωνίας στον τομέα αυτό σε κοινοτικό επίπεδο.

(1) ΕΕ L 377 της 31.12.1991.

(2) ΕΕ L 229 της 30.8.1980.

(3) ΕΕ L 230 της 19.8.1991.

(4) ΕΕ L 366 της 15.2.1992.
ΓΡΑΠΤΗ ΕΡΩΤΗΣΗ E-2967/98

υποβολή: Gisèle Moreau (GUE/NGL) προς την Επιτροπή

(8 Οκτωβρίου 1998)

Θέμα: Εφαρμογή του κανονισμού 1408/71 σχετικά με τη μεταφορά κεκτημένων δικαιωμάτων

Στο συντάκτη της παρούσας ερώτησης απευθύνθηκε ιταλός πολίτης που κατοικεί στο Τορίνο και κατέβαλε εισφορές για τη σύνταξή του για 102 τρίμηνα στην Ιταλία ("Fondo Pensioni Ferrovieri dello Stato") και 78 τρίμηνα στη Γαλλία (CRAV). Του δόθηκε η διευκρίνιση ότι ο κανονισμός 1408/71 δεν εφαρμοζόταν στην ειδική περίπτωσή του. Τη στιγμή που η Επιτροπή προτείνει, δικαιολογημένα, την επέκταση των διατάξεων του κανονισμού 1408/71(1) στους πολίτες τρίτων χωρών που διαμένουν μονίμως σε κάποιο κράτος μέλος, σκοπεύει η Επιτροπή να αναλάβει πρωτοβουλίες ώστε ο κανονισμός 1408/71 να εφαρμόζεται σε όλους τους πολίτες της Ευρωπαϊκής Ένωσης, ανεξαρτήτως του καθεστώτος τους κοινωνικής ασφάλισης;

Απάντηση του κ. Flynn εξ ονόματος της Επιτροπής

(2 Δεκεμβρίου 1998)

Ο κανονισμός αριθ. 1606/98 της 29ης Ιουνίου 1998(2) επεκτείνει το πεδίο εφαρμογής του κανονισμού (ΕΟΚ) 1408/71 περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας(3) και του κανονισμού (ΕΟΚ) 574/72 περί του τρόπου εφαρμογής του κανονισμού (ΕΟΚ) 1408/71(4) στα ειδικά συστήματα δημοσίων υπαλλήλων και θα τεθεί σε ισχύ από τις 25 Οκτωβρίου 1998.

Κατά συνέπεια, από τις 29 Ιουνίου 1998, ο ενδιαφερόμενος θα μπορεί να επωφεληθεί από τις διατάξεις που προβλέπονται στο άρθρο 51α του εν λόγω κανονισμού έτσι ώστε να συνυπολογισθούν οι περίοδοι ασφάλισης που συμπλήρωσε υπό το ειδικό σύστημα δημοσίων υπαλλήλων στην Ιταλία και υπό το γενικό σύστημα στη Γαλλία. Πράγματι, έστω και αν από 1ης Ιανουαρίου 1993 οι "Ferrovie dello Stato" έχουν ιδιωτικοποιηθεί, στην ουσία, το σύστημα ασφάλισης παραμένει το ίδιο, δηλαδή τυγχάνει διαχείρισης για λογαριασμό του Υπουργείου Θησαυροφυλακίου.

Φαίνεται ότι το ερώτημα που τέθηκε αφορά το άνοιγμα του δικαιώματος για ιταλική σύνταξη αρχαιότητας. Στην περίπτωση κατά την οποία ο ενδιαφερόμενος προσφεύγει στον συνυπολογισμό των περιόδων κοινωνικής ασφάλισης που συμπλήρωσε στην Ιταλία και στη Γαλλία θα άνοιγε ασφαλώς γι' αυτόν το δικαίωμα για ιταλική σύνταξη αρχαιότητας, όμως ο κατ' αναλογία υπολογισμός θα πραγματοποιείτο υπό το γενικό καθεστώς, δεδομένου ότι αυτός δεν είναι σε θέση να αιτιολογήσει 35 έτη εισφορών στο ειδικό σύστημα δημοσίων υπαλλήλων.

Αντίθετα, θα είχε δικαίωμα σύνταξης γήρατος από το ειδικό σύστημα ιταλών δημοσίων υπαλλήλων διότι μπορεί να αιτιολογήσει 25 έτη και 5 μήνες εισφορών σ' αυτό το σύστημα.

(1) ΕΕ L 149 της 5.7.1971, σελ. 2.

(2) ΕΕ L 209 της 25.7.1998.

(3) EE L 149 της 5.7.1971.

(4) ΕΕ L 74 της 27.3.1972.
ΓΡΑΠΤΗ ΕΡΩΤΗΣΗ P-3493/98

υποβολή: Nikitas Kaklamanis (UPE) προς την Επιτροπή

(12 Νοεμβρίου 1998)

Θέμα: Ανατοκισμός τόκων και μη ενσωμάτωση κοινοτικών οδηγιών

Χιλιάδες πολίτες της Ελλάδας βρίσκονται σε πραγματικό αδιέξοδο λόγω της εφαρμογής του Νόμου 2601/98 για το καθεστώς του τραπεζικού εκτοκισμού. Πρόσφατα, μάλιστα οι Έλληνες αγρότες κατήγγειλαν ότι ο Νόμος αυτός είναι αντισυνταγματικός, ενώ αντίκειται και στις διατάξεις των κοινοτικών οδηγιών 87/102(1) και 90/88(2), οι οποίες δεν επιτρέπουν τον ανατοκισμό των τόκων σε κανένα κράτος μέλος της ΕΕ.

Θα επιθυμούσα να πληροφορηθώ με ποιόν τρόπο σκοπεύει να αντιδράσει η Ευρωπαϊκή Επιτροπή, ώστε να ενσωματωθούν οι παραπάνω οδηγίες στην ελληνική νομοθεσία και να εφαρμοσθούν σωστά οι διατάξεις τους και στο εσωτερικό της Ελλάδας.

Απάντηση της κας Bonino εξ ονόματος της Επιτροπής

(3 Δεκεμβρίου 1998)

Η Επιτροπή δεν γνωρίζει ότι ο νόμος 2601/98 μεταφέρει στο ελληνικό δίκαιο την οδηγία 90/88/ΕΟΚ του Συμβουλίου της 22ας Φεβρουαρίου 1990 με την οποία τροποποιείται η οδηγία 87/102/ΕΟΚ για την προσέγγιση των νομοθετικών, κανονιστικών και διοικητικών διατάξεων των κρατών μελών που διέπουν την καταναλωτική πίστη.

Η Επιτροπή δεν είναι αρμόδια να κρίνει εάν ένας εθνικός νόμος είναι σύμφωνος με το Σύνταγμα του κράτους μέλους.

Πρέπει οπωσδήποτε να σημειωθεί ότι οι οδηγίες 87/102/ΕΟΚ και 90/88/ΕΟΚ δεν απαγορεύουν τον ανατοκισμό των τόκων. Ο στόχος των οδηγιών αυτών είναι να παρέχεται στον καταναλωτή υψηλό επίπεδο πληροφόρησης, ώστε να μπορεί να συγκρίνει καλύτερα το κόστος των δανείων που του προσφέρονται από τους διάφορους πιστωτές. Ο στόχος αυτός επιτυγχάνεται με την ενιαία εφαρμογή της μεθόδου υπολογισμού του συνολικού ετήσιου πραγματικού επιτοκίου που προβλέπεται από το άρθρο 1α της οδηγίας 87/102/ΕΟΚ. Ωστόσο, η διάταξη αυτή δεν αποσκοπεί στο να αποκλείσει τον ανατοκισμό των τόκων.

Πρέπει επίσης να αναφερθεί ότι οι οδηγίες 87/102/ΕΟΚ και 90/88/ΕΟΚ εφαρμόζονται μόνο στις συμβάσεις καταναλωτικής πίστης όπως αυτές ορίζονται στο άρθρο 1, παράγραφος 2, εδάφιο (γ) της οδηγίας 87/102/ΕΟΚ. Συνεπώς, δεν εμπίπτουν στο πεδίο της οδηγίας τα δάνεια προς τους αγρότες.

(1) ΕΕ L 42 της 12.2.1987, σελ. 48.

(2) ΕΕ L 61 της 10.3.1990, σελ. 14.
ΓΡΑΠΤΗ ΕΡΩΤΗΣΗ E-2643/98

υποβολή: John McCartin (PPE) προς την Επιτροπή

(1 Σεπτεμβρίου 1998)

Θέμα: Ανακόυφιση από το λιμό στο Σουδάν

Δύναται η Επιτροπή να περιγράψει τα μέτρα που έχουν ληφθεί για να παρασχεθεί ανακούφιση στα θύματα του λιμού στο νότιο Σουδάν και κατά πόσο οι διαθέσιμοι πόροι του προϋπολογισμού αποτέλεσαν περιοριστικό παράγοντα στις δραστηριότητες ανακούφισης που ανέλαβε η ΕΕ;

Απάντηση της κυρίας Bonino εξ ονόματος της Επιτροπής

(17 Σεπτεμβρίου 1998)

Οι νέες αποφάσεις της Επιτροπής για ανθρωπιστική βοήθεια στο Σουδάν κατά το 1998 μέχρι στιγμής ανέρχονται σε 54,8 εκατ. ECU.

Τα ποσά αυτά περιλαμβάνουν:

- 11,8 εκατ. ECU (Mάρτιος): διοχετεύθηκαν στο Διεθνές Ταμείο Επείγουσας Βοήθειας στα παιδιά των Ηνωμένων Εθνών (UNICEF), στη Διεθνή επιτροπή του Ερυθρού Σταυρού και διάφορες μη κυβερνητικές οργανώσεις (ΜΚΟ);

- 33 εκατ. ECU (Ιούλιος): συνεισφορά από την μονάδα επισιτιστικής βοήθειας και επισιτιστικής ασφάλειας προς το Παγκόσμιο Επισιτιστικό Πρόγραμμα (ΠΕΠ);

- 10 εκατ. ECU (Aύγουστος): διοχετεύθηκαν προς την UNICEF, τη Διεθνή επιτροπή Ερυθρού Σταυρού και διάφορες ΜΚΟ.

Όλλες επιβεβαιωμένες συνεισφορές από την Επιτροπή οι οποίες θα πρέπει να ληφθούν υπόψη για το 1998 είναι: 6,7 εκατ. ECU προς το ΠΕΠ που αποφασίστηκαν στα τέλη του 1997 αλλά χορηγήθηκαν τους πρώτους μήνες του έτους αυτού; το ετήσιο ύψος των επιχειρήσεων στο Σουδάν του γραφείου ανθρωπιστικής βοήθειας των Ευρωπαϊκών Κοινοτήτων (ECHO), ανέρχεται περίπου σε 2,5 εκατ. ECU ανά έτος.

Μία συμπληρωματική συνεισφορά 10 εκατ. ECU προς το ΠΕΠ μελετάται αυτή τη στιγμή.

Όλες οι συνεισφορές αυτές καθιστούν την Επιτροπή έναν από τους πλέον σημαντικούς δωρητές ανθρωπιστικής βοήθειας στο Σουδάν, παράλληλα προς τις Ηνωμένες Πολιτείες.

Η διαθεσιμότητα των δημοσιονομικών πόρων προκάλεσε προς στιγμήν ανησυχίες όσον αφορά τη βοήθεια που θα πρέπει να διοχετευτεί μέσω της Επιτροπής. Όμως, αυτό δεν απέτρεψε μια σημαντική συνεισφορά που έγινε προς το ΠΕΠ μέσω της μονάδας επισιτιστικής βοήθειας και επισιτιστικής ασφάλειας της Επιτροπής. Δεδομένου ότι το δεύτερο χρηματοδοτικό πρωτόκολλο της τέταρτης συμφωνίας Λομέ άρχισε να ρέει, υπάρχουν διαθέσιμοι σημαντικοί δημοσιονομικοί πόροι με σκοπό την παροχή βοήθειας μεγαλύτερου ύψους.
ΓΡΑΠΤΗ ΕΡΩΤΗΣΗ E-4109/98

υποβολή: Alexandros Alavanos (GUE/NGL) προς το Συμβούλιο

(15 Ιανουαρίου 1999)

Θέμα: Παραβίαση της Συνθήκης της Ευρωπαïκής Ένωσης; η συμμετοχή της Μεγάλης Βρετανίας στην επίθεση κατά του Ιράκ

Η συμμετοχή της Μεγάλης Βρετανίας στις στρατιωτικές επιχειρήσεις εναντίον του Ιράκ παραβιάζει το άρθρο Ι.1 παράγραφοι 1 και 2, το άρθρο Ι.2 παράγραφος 1 και το άρθρο Ι.8 της Συνθήκης της Ευρωπαϊκής Ένωσης αφού δεν υπήρξε κανενός είδους αλληλοενημέρωση και διαβούλευση πριν από την επιχείρηση. Μπορεί το Συμβούλιο να επιβεβαιώσει ή να διαψεύσει τον ανωτέρω ισχυρισμό; Σε περίπτωση καταφατική, τί μέτρα προτίθεται να λάβει το Συμβούλιο;

Απάντηση

(26 Απριλίου 1999)

Ο αξιότιμος κύριος βουλευτής θα έχει προσέξει ότι το Συμβούλιο δεν καθόρισε σχετική κοινή θέση. Οι υποχρεώσεις περί πληροφόρησης και διαβούλευσης έχουν τηρηθεί. Υπό τις προϋποθέσεις αυτές το Συμβούλιο αδυνατεί να κατανοήσει με ποιό τρόπο έχουν παραβιαστεί τα άρθρα Ι.1, παρ. 1 και παρ. 2, Ι.2, παρ. 1 και άρθρο Ι.8 της Συνθήκης για την Ευρωπαϊκή Ένωση.
ΓΡΑΠΤΗ ΕΡΩΤΗΣΗ E-3483/98

υποβολή: Alexandros Alavanos (GUE/NGL) προς την Επιτροπή

(25 Νοεμβρίου 1998)

Θέμα: Πορεία του επιχειρησιακού προγράμματος "Βιομηχανία"

Στο Β'Κοινοτικό Πλαίσιο για την Ελλάδα περιέχεται το επιχειρησιακό πρόγραμμα "Βιομηχανία" που στοχεύει στη συνεχή βελτίωση της ανταγωνιστικότητας των επιχειρήσεων και τη δημιουργία αλληλοτροφοδοτούμενης σχέσης μεταξύ ανταγωνιστικότητας και ανάπτυξης, με συνολική δημόσια δαπάνη 1188 Mecu. Στο πρόγραμμα περιλαμβάνονται τα υποπρογράμματα: 1. Υποδομές, 2. Προώθηση ιδιωτικών επενδύσεων, 3. Εκσυγχρονισμός επιχειρήσεων, 4. Μικρομεσαίες επιχειρήσεις, 5. Ανθρώπινο Δυναμικό και 6. Εφαρμογή προγράμματος.

Δεδομένου ότι υπάρχει χρονοδιάγραμμα για τα υποπρογράμματα από το 1994, ερωτάται η Επιτροπή:

1. Ποιά είναι η πορεία και η απορρόφηση της χρηματοδότησης ενός εκάστου των υποπρογραμμάτων;

2. Ποιά είναι η απορρόφηση ειδικά για: α) το υποπρόγραμμα 1, μέτρο 1.1, μέτρο 1.2 - δράση 1.2.2, μέτρο 1.4 και 1.5, β) το υποπρόγραμμα 3, μέτρο 3.3, γ) υποπρόγραμμα 4, μέτρο 4.2;

3. Εάν υπάρχουν καθυστερήσεις απορρόφησης ποιές είναι οι κύριες αιτίες της καθυστέρησης;

4. Στην τελευταία αναθεώρηση του Β'ΚΠΣ της Ελλάδας έγιναν μεταβολές στο εν λόγω πρόγραμμα και αν ναι, τί ύψους και ποιές ενέργειες αφορούν;

Απάντηση της κας Wulf-Mathies εξ ονόματος της Επιτροπής

(28 Ιανουαρίου 1999)

Την 1η Δεκεμβρίου 1998, το ποσοστό εκτέλεσης των αναλήψεων υποχρεώσεων και των πληρωμών της κοινοτικής συμμετοχής για το επιχειρησιακό πρόγραμμα "Βιομηχανία" του ελληνικού Κοινοτικού Πλαισίου Στήριξης (ΚΠΣ) για την περίοδο 1994-1999 ανήρχετο στο 76 % και 55 % αντίστοιχα του σχετικού φακέλου του προϋπολογισμού.

Το ποσοστό ανάληψης των εθνικών πιστώσεων από το υποπρόγραμμα στο τέλος Σεπτεμβρίου 1998 ήταν 74 % για το υποπρόγραμμα 1, υποδομές, 80 % για το υποπρόγραμμα 2, ιδιωτικές επενδύσεις, 75 % για το υποπρόγραμμα 3, εκσυγχρονισμός των επιχειρήσεων, 80 % για το υποπρόγραμμα 4, μικρομεσαίες επιχειρήσεις, 65 % για το υποπρόγραμμα 5, ανθρώπινοι πόροι, 75 % για το υποπρόγραμμα 6, εφαρμογή και 78,8 % για το μέσο όρο του προγράμματος.

Προβλέπεται ότι, έως το τέλος του 1998, θα αναληφθεί το σύνολο του προγράμματος σε εθνικό επίπεδο, με εξαίρεση του υποπρογράμματος ανθρώπινοι πόροι όπου οι εθνικές υποχρεώσεις θα πραγματοποιηθούν το 1999.

Η επιτροπή παρακολούθησης του προγράμματος θα συνεδριάσει το Μάρτιο για να ενσωματώσει τις τελευταίες αποφάσεις της επιτροπής του ΚΠΣ. Δεν αποκλείονται μεταφορές μεταξύ των υποπρογραμμάτων και των μέτρων αλλά δεν θα πρέπει αυτές να επηρεάσουν τους κυριότερους στόχους που έχουν καθοριστεί, όπως η εκσυγχρόνιση των επιχειρήσεων και της βιομηχανικής υποδομής, η πολιτική ποιότητος και η ενίσχυση του ιστού των μικρομεσαίων επιχειρήσεων. Νέες ενέργειες για το περιβάλλον και την ισότητα των ευκαιριών είναι στο στάδιο της προετοιμασίας.
ΓΡΑΠΤΗ ΕΡΩΤΗΣΗ E-3906/98

υποβολή: Miguel Arias Cañete (PPE) προς την Επιτροπή

(4 Ιανουαρίου 1999)

Θέμα: Έλλειψη τραπεζικών αποδεικτικών για την πώληση ελαιοπυρήνων

Με τα νέα συστήματα έκθλιψης ελαιοπυρήνων σε δύο φάσεις οι ελαιοπυρήνες εξαντλούνται σε σημείο που η τιμή πωλήσεώς τους είναι συχνά μηδαμινή.

Στις ισχύουσες ρυθμίσεις δεν υπάρχει καμία πρόβλεψη επί του προκειμένου, συμπεριλαμβανομένων των τραπεζικών αποδεικτικών για τις πωλήσεις ελαιοπυρήνων (ενώ αντιθέτως γίνεται λόγος για τραπεζικές εγγραφές της πληρωμής ελαιολάδου).

Τί σκέπτεται να πράξει η Επιτροπή για να αρθεί αυτή η παράλειψη;
ΓΡΑΠΤΗ ΕΡΩΤΗΣΗ E-2853/98

υποβολή: Jens-Peter Bonde (EDD) προς την Επιτροπή

(28 Σεπτεμβρίου 1998)

Θέμα: Η Δανία και η Συμφωνία Σένγκεν

Μπορεί η Δανία να αποχωρήσει από τη Συμφωνία Σένγκεν και να επιβάλει ελεύθερα έλεγχο των ατόμων, ο οποίος εν τω μεταξύ έχει καταργηθεί;

Απάντηση του κ. Monti εξ ονόματος της Επιτροπής

(9 Νοεμβρίου 1998)

Τα ενδιαφερόμενα κράτη μέλη ενέταξαν τη σύμβαση Schengen στο πλαίσιο του στόχου της Κοινότητας να δημιουργήσει την ενιαία εσωτερική αγορά, ένα χώρο δίχως εσωτερικά σύνορα. Επίσης, η σύμβαση Σένγκεν δεν περιλαμβάνει διατάξεις οι οποίες θα επέτρεπαν σε ένα κράτος μέλος να καταγγείλει τη σύμβαση.

Το πρωτόκολλο που ενσωματώνει το κεκτημένο του Σένγκεν στο πλαίσιο της Ένωσης και το οποίο αποτελεί παράρτημα της συνθήκης του Άμστερνταμ, δεν περιλαμβάνει επιπλέον διατάξεις οι οποίες θα επέτρεπαν σε ένα κράτος μέλος που δεσμεύεται από το κεκτημένο του Σένγκεν να θέσει τέλος στη συμμετοχή του.
ΓΡΑΠΤΗ ΕΡΩΤΗΣΗ E-4024/98

υποβολή: Ben Fayot (PSE) προς την Επιτροπή

(8 Ιανουαρίου 1999)

Θέμα: Στρεβλώσεις του ανταγωνισμού εις βάρος των ΜΜΕ του Λουξεμβούργου

Στη Γερμανία εισήχθησαν από το 1997 νέα διοικητικά και οικονομικά εμπόδια, με αποτέλεσμα βιοτεχνίες του Λουξεμβούργου οι οποίες επιθυμούν να δραστηριοποιηθούν στη Γερμανία να εκτίθενται σε στρέβλωση του ανταγωνισμού.

Έτσι, ο γερμανικός νόμος περί αποστολής εργαζομένων του 1997, υποχρεώνει τις λουξεμβουργέζικες εταιρείες κατασκευών που εργάζονται στη Γερμανία, να καταβάλλουν 14,25 % του ακαθάριστου μισθού στη Γερμανία ως επίδομα αδείας σε ένα γερμανικό ταμείο, παρ' όλο που στο Λουξεμβούργο, την χώρα προέλευσης, υφίστανται παρόμοιες υποχρεώσεις (νομική υποχρέωση για άδεια και υποχρεωτικό επίδομα αδείας ύψους 11,77 % του ακαθάριστου μισθού). Αυτή η διπλή επιβάρυνση των λουξεμβουργέζικων εταιρειών αποτελεί παράβαση των κανόνων που ισχύουν στην ενιαία αγορά όσον αφορά την ανταγωνιστικότητα και αποκλεισμό από τη γερμανική αγορά.

Προτίθεται η Επιτροπή, να υπερασπισθεί τους κανόνες της ενιαίας αγοράς στην εν λόγω περίπτωση και να καταβάλει προσπάθειες ώστε οι λουξεμβουργέζικες και άλλες ευρωπαϊκές εταιρείες, οι οποίες δραστηριοποιούνται στον κατασκευαστικό τομέα στη Γερμανία να απελευθερωθούν από αυτά τα πρόσθετα βάρη;

Απάντηση του κ. Monti εξ ονόματος της Επιτροπής

(25 Φεβρουαρίου 1999)

Το αξιότιμο μέλος του Κοινοβουλίου παρακαλείται να αναφερθεί στην απάντηση που έδωσε η Επιτροπή στη γραπτή ερώτηση E-3110/98 της κας Reding(1). Εξ άλλου, η Επιτροπή οφείλει να προσδιορίσει ότι το Νοέμβριο 1998 απέστειλε προειδοποιητική επιστολή προς τη γερμανική κυβέρνηση.

(1) ΕΕ C 135 της 14.5.1999, σελ. 168.
ΓΡΑΠΤΗ ΕΡΩΤΗΣΗ P-3454/98

υποβολή: Undine-Uta Bloch von Blottnitz (V) προς την Επιτροπή

(9 Νοεμβρίου 1998)

Θέμα: Μόνιμη ομάδα εργασίας για την ασφαλή μεταφορά ραδιενεργού υλικού

Η Επιτροπή συγκρότησε, κατόπιν αιτήματος του Ευρωπαϊκού Κοινοβουλίου, το 1982(1) μόνιμη ομάδα εργασίας για να ασχολείται με τις μεταφορές ραδιενεργού υλικού. Η Επιτροπή δημοσιεύει τακτικά ανακοινώσεις σχετικά με τις εκθέσεις της εν λόγω ομάδας εργασίας - η τελευταία ανακοίνωση είναι του Απριλίου 1998. Ωστόσο, από τις ανακοινώσεις αυτές δεν προκύπτει σαφώς ποιά είναι τα θέματα που συζητήθηκαν στους κόλπους της μόνιμης ομάδας εργασίας. Στο πλαίσιο του σκανδάλου μεταφορών, την άνοιξη του 1998, το Ευρωπαϊκό Κοινοβούλιο κάλεσε επανειλημμένα την Επιτροπή να του παράσχει πρόσβαση στα πρακτικά των συνεδριάσεων της μόνιμης ομάδας εργασίας.

1. Πού διαφυλάσσονται τα πρακτικά των συνεδριάσεων της μόνιμης ομάδας εργασίας;

2. Πότε και με ποιό τρόπο προτίθεται η Επιτροπή να ανταποκριθεί επιτέλους στο αίτημα του Ευρωπαϊκού Κοινοβουλίου που ζητεί να λάβει γνώση αυτών των πρακτικών;

Απάντηση του κ. Παπουτσή εξ ονόματος της Επιτροπής

(24 Φεβρουαρίου 1999)

Η μόνιμη ομάδα εργασίας για την ασφαλή μεταφορά ραδιενεργών υλικών περιλαμβάνει στους κόλπους της εμπειρογνώμονες από τα κράτη μέλη που διορίζονται από τις οικείες, αρμόδιες για την ασφάλεια αρχές, οι οποίοι όμως μιλούν για λογαριασμό τους και εκφράζουν τις απόψεις τους μόνον κατόπιν συνεννοήσεως.

Επιπλέον, οι δραστηριότητες της ομάδας συνίστανται μόνο στην ανταλλαγή απόψεων και έχουν καθαρά συμβουλευτικό και προπαρασκευαστικό χαρακτήρα εις ό,τι αφορά την άσκηση των εξουσιών της Επιτροπής.

Κατά συνέπειαν, τα πρακτικά των συνεδριάσεων της μόνιμης ομάδας εργασίας διετέθησαν κατάποκλειστικότητα στα μέλη της ομάδας και στις αρμόδιες υπηρεσίες της Επιτροπής.

Κατόπιν συνεννοήσεως με την μόνιμη ομάδα εργασίας, η Επιτροπή δηλώνει ότι στο εξής τα πρακτικά αυτά θα διατίθενται επίσης στην Επιτροπή του Ευρωπαϊκού Κοινοβουλίου για την Έρευνα, την Τεχνολογική Ανάπτυξη και Ενέργεια.

(1) ΕΕ C 40 της 15.2.1982, σελ. 42.